Humillime subiectionis obedienciam debita cum promptitudine famulandi. Insignis domine, vestre paternitatis benignitati (quam consolatorem pre ceteris semper habeo) grates ago immortales. Nam meorum post obitum parentum me vestris sub alis hactinus educastis, solatio fuistis, sumptibus et expensis iuuistis et in aliis necessariis (tamquam pater filium suum carnalem) me laudabiliter prouidistis, quod et latius vos facturum non hesito, si cartule a me relegate ad vestre paternitatis dignitatem peruenerint. Igitur pater pie, vos latere non existimo, quin victus semel penuria quendam Vpsalensis civitatis accessi mercatorem ad nundinas vsque eiusdem expensas conducendo, quod egestati mee opportunum fore intellexerim, ne inceptum omnino studium postponere cogerer. Quia, ut dicit philosophus, deficiente causa deficit et effectus. Mox is mercator precibus meis acquiescens solucione tum ipsius Nicolai Boije pro solidis octo michi cuiuslibet cursum septimane prefixit. His itaque peractis venit Vpsalie mercandi opportunitas, ubi et eundem Nicolaum Boije cum merca[n]ciis nundinalibus more solito extitisse repperi, qui postea eisdem pro expensis patrifamilias sex marcarum pro me non dedignatus est reddere solucionem. Quid plura mihi, et octo vlnas panni cum dimidia pro tunica facienda; quare quidquid vestium prius habui, hoc fere totum modo detritum est. Profecto me destitutum in solucione expensarum fore intellexi; idcirco secundum mee facultatis inopiam propriis vti statui in expensis. Cum in scienciarum artibus incumbenti modicum homini refert perpetue bene viuere, sic et magnum in soluendis cumulum denariorum exponere facit, quod cuidam displicet. Pro his et singulis aliis me reddo beniuolum daturum operam studio, ne plus annis quam scienciis crescam, ipseque vobis ad vestra grauis beneplacita in omnibus assero paratissimus etc. His cum paucis reuerendissima vestra in Christo valeat paternitas, meque faciat ut in numero seruorum suorum perpetue habeat, quare vester sum quantuscunque. Martinus Johannis discipulus vester humilis. Adress: Venerabili ac magnificentissimo domino humanarum artium magistro Paulo, ecclesie Aboensis preposito dignissimo patrique suo colendissimo.